पिछले आयतों में हमने बताया था कि ईश्वर ने पैग़म्बर और ईमान वालों को काफ़िरों की ओर से प्रस्तावित शांति संधि को स्वीकार करने का निमंत्रण देते हुए कहा था कि यदि शत्रु ने शांति का प्रस्ताव दिया तो उसे स्वीकार कर लो और उसके परिणामों से न घबराओ कि ईश्वर तुम्हारा समर्थक है। यह आयत पैग़म्बरे इस्लाम हज़रत मुहम्मद सल्लल्लाहो अलैह व आलेही व सल्लम को संबोधित करते हुए कहती है कि किन्तु यदि शत्रु शांति न चाहता हो बल्कि अपने षड्यंत्रों द्वारा इस्लामी व्यवस्था का तख़्ता पलटना चाहता हो तो ईमान वालों को उसके साथ जेहाद का निमंत्रण दो और उनसे कह दो कि वे संख्या की कमी से न घबराएं क्योंकि ईश्वर ने वचन दिया है कि यदि तुम धैर्य के साथ डटे रहोगे तो तुम में से प्रत्येक, शत्रु के दस सैनिकों से प्रतिरोध की क्षमता रखता है और यह सब ईमान का फल है जो शत्रु को प्राप्त नहीं है बल्कि वह उसके बारे में समझता ही नहीं है।